મેડેલિન ૧૫ વર્ષના હતા ત્યારે પહેલીવાર ઈસ્ટ ઈન્ડિયન સ્ટેટ્સના વડા સેનાપતિ નિમાયેલા તેમના પિતા સાથે ભારત આવ્યા હતા. કિશોરાવસ્થામાં પ્રવેશેલી મેડલિન ખૂબ સુંદર દેખાતી. છતાં તેના ચહેરા પર એક રહસ્યમય ગંભીરતાની આભા કાયમ રહેતી. યુવાનો તેની સાથે મિત્રતા બાંધવા આતુર રહેતા પણ મેડેલિન તેમની સાથે વિવેકથી વર્તતી. મુંબઈમાં પરિવાર સાથે મેડેલિનનો મોટાભાગનો સમય ઘોડેસવારી, શિકાર અને પાર્ટીઓમાં વીતતો. પિતાની બદલી થતાં તેઓ ઈંગ્લેન્ડ પાછા ફર્યા અને ફરી બિથોવાનના સંગીતમાં પરોવાઈ ગયા. પોતાની આત્મકથામાં મીરાબહેન લખે છે, ‘અસલી હિંદુસ્તાન, જે મને પછી પોતાના તરફ ખેંચવાનું હતું તે આ બે વર્ષ દરમિયાન જોવા મળ્યું નહીં. ઈંગ્લેન્ડ આવીને ફરી હું વાચન, સંગીત અને ઘોડેસવારીમાં મશગૂલ થઈ ગઈ’